Mafe se borgtogaansoek uitgestelZandile Mafe in die hof. (Foto: Facebook/ Zandile Mafe) Zandile Christmas Mafe (49), wat daarvan beskuldig word dat hy die verwoestende brand by die parlementêre kompleks in Kaapstad gestig het, se borgtogaansoek is met ŉ week uitgestel. Sy borgtogaansoek sou aanvanklik môre (22 Januarie) aangehoor word, maar sal nou na verwagting op 29 Januarie plaasvind. Volgens Eric Ntabazalila, woordvoerder van die Nasionale Vervolgingsgesag (NVG) in die Wes-Kaap, is die borgtogaansoek uitgestel omdat die staat nie met Mafe kan konsulteer nie. Dit is omdat hy tans in isolasie is nadat hy positief vir Covid-19 getoets het. “Daar is Dinsdag in die hooggeregshof in Kaapstad bevestig dat Mafe positief vir die virus getoets het en tot volgende Maandag homself moet isoleer,” sê Ntabazalila. “Die staat, verdediging en waarnemende president van die streekshof, het Vrydag virtueel ontmoet om die logistiek rondom die borgtogaansoek te bespreek. Almal het ingestem dat hulle eers met Mafe sal konsulteer sodra hy uit isolasie kom.” Mafe is Woensdag uit die Valkenberg-psigiatriese hospitaal ontslaan. Dit volg nadat regter John Hlophe in die hooggeregshof in Kaapstad beslis het dat die bevel om Mafe vir psigiatriese waarneming te stuur onbehoorlik was en dat sy aanhouding in Valkenberg onwettig is. Hy word in die Pollsmoor-gevangenis aangehou waar hy tans in isolasie is. Die aanklag van die verwoesting van noodsaaklike infrastruktuur is intussen teen Mafe teruggetrek, maar hy word nou ook van terrorisme aangekla. Aanklagte van roof en brandstigting staar hom reeds in die gesig.